Verkoolde liggaam naby Limpopo-plaas gevind | Maroela Media
Die polisie in Limpopo ondersoek 'n saak van moord nadat 'n verkoolde liggaam Woensdag in die vroeë oggendure naby Thabazimbi gevind is.
Kol. Moatshe Ngoepe, woordvoerder van die polisie, het gesê lede van die publiek het net ná middernag op die gru-toneel langs 'n pad voor een van die plase in die Dwaalboom-omgewing afgekom en die polisie in kennis gestel.
Polisie en nooddienste het onmiddellik gereageer en die liggaam tussen bosse aangetref. Volgens Ngoepe was die liggaam onherkenbaar verbrand, tot só 'n mate dat daar nie bepaal kon word of dit die liggaam van 'n vrou of man is of van watter ras die persoon is nie.
"Die oorsaak van die oorledene se dood sal deur 'n nadoodse ondersoek vasgestel word," het Ngoepe gesê. "Dit is ook nie bekend waar die persoon vandaan kom nie, maar omdat die liggaam op dié plek gevind is, word daar vermoed dat die persoon moontlik van Limpopo of Noordwes afkomstig kon wees."
Enigiemand met meer inligting of wat moontlik kan help om die oorledene te identifiseer, word versoek om ao. Benjamin Kwata by 082 736 5174 of Stop Misdaad by 08600 10111 te bel. 'n SMS kan ook na die misdaadhulplyn by 32211 gestuur word.
Die liggaam was seker verbrand en nie verband nie?
Dit is maklik om verkeerd te tik. Lees maar reg. Sê maar net.
Dwaalboom naby Bela Bela ??Dwaalboom is Thabazimbi se omgewing,nie naby Bela Bela nie
Ja dit maak saak
Bal-Bela is seker 300 km van Dwaalboom af en Dwaalboom is nie in Limpopo nie. Om name te verwar, is verkeerde beriggewing, baie swak !!!